Diari Oficial de la Generalitat Valenciana


Sumari del DOGV 9030, del 01-03-2021 (2021/1824)

DECRET 30/2021, de 19 de febrer, del Consell, de creació de la Comissió Interdepartamental de Coordinació del Complex Logístic i Arxiu Intermedi de la Generalitat.
-------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/02/19/30/dof/vci/html**

### Dades del document

Número de DOGV
:   9030

Data del DOGV
:   01-03-2021

Secció del DOGV
:   I. DISPOSICIONS GENERALS

Número del document
:   2021/1824


Data del document
:   19-02-2021

Organisme emissor
:   Conselleria d'Hisenda i Model Econòmic

Tipus de document
:   Decret

Descriptors 

:   * Conselleria d'Hisenda i Model Econòmic
    * sistema documental
    * arxiu
    * administració regional
    * legislació

DECRET 30/2021, de 19 de febrer, del Consell, de creació de la Comissió Interdepartamental de Coordinació del Complex Logístic i Arxiu Intermedi de la Generalitat. [2021/1824]  
El Decret 50/2018, de 27 d'abril, del Consell, pel qual es regulen la gestió documental, l'organització i el funcionament dels arxius de la Generalitat, estableix en l'article 19 la creació de l'Arxiu Intermedi de la Generalitat. Aquest és l'arxiu on es dipositarà la documentació semiactiva amb valors primaris o secundaris de l'Administració de la Generalitat que s'haja de conservar per a facilitar la consulta per les unitats de gestió i la ciutadania fins que s'elimine o es transferisca definitivament a l'arxiu històric.  
Tal com s'exposa en el decret esmentat, la documentació generada per l'Administració de la Generalitat forma part del patrimoni documental de la Comunitat Valenciana i està protegida per la Llei 16/1985, de 25 de juny, del patrimoni històric espanyol; la Llei 4/1998, d'11 de juny, de la Generalitat, del patrimoni cultural valencià, i la Llei 3/2005, de 15 de juny, de la Generalitat, d'arxius.  
En el preàmbul de la Llei 3/2005, la gestió documental i l'organització dels arxius són elements clau de la gestió administrativa i dels serveis que aquests presten a la ciutadania, i, encara més, per l'exigència de democratització dels serveis públics i d'una major transparència davant la societat a la qual serveixen i que demana informació, imposada per la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
És fonamental per a la consecució d'aquests objectius i per a una adequada gestió documental la correcta utilització i optimització dels espais de dipòsit de l'Arxiu Intermedi de la Generalitat. Per a això, cal impulsar la coordinació i el suport a aquest projecte per part de la Presidència i resta de departaments que conformen l'Administració de la Generalitat, com a dipositaris reals o potencials de documentació d'arxiu en l'Arxiu Intermedi.  
El Decret 171/2020, de 30 d'octubre, del Consell, que aprova el Reglament orgànic i funcional de la Conselleria d'Hisenda i Model Econòmic, estableix en l'article 9.3.j, entre les funcions de la Direcció General del Sector Públic i Patrimoni, supervisar i aprovar instruccions d'organització i funcionament, així com l'organització i assignació d'espais en el Complex Logístic i d'Arxiu de la Generalitat, a Riba-roja de Túria.  
En aquest context institucional es considera necessària la creació d'una comissió interdepartamental de coordinació del Complex Logístic i d'Arxiu Intermedi de la Generalitat a Riba-roja de Túria, inspirada en la necessària col·laboració, cooperació i diàleg dels diferents departaments que facilite, respectant les competències atribuïdes a la Direcció General de Sector Públic i Patrimoni, de la Conselleria d'Hisenda i Model Econòmic, la comunicació entre els diferents departaments per a l'obtenció de la màxima eficàcia en la gestió dels serveis de l'Arxiu Intermedi de la Generalitat. La creació d'aquesta comissió és molt necessària en aquest moment a fi d'obtindre la màxima coordinació interdepartamental des dels inicis i, d'aquesta manera, col·laborar en l'adequat funcionament del Complex Logístic i l'Arxiu Intermedi de la Generalitat  
En l'elaboració d'aquest decret s'han seguit els tràmits previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat. Així mateix, el seu contingut s'ha ajustat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, i deixa constància de la seua necessitat en els informes previs a la norma, regula el mínim imprescindible però, al mateix temps, garanteix la seua eficàcia i la seguretat jurídica necessària, amb coherència amb la resta de l'ordenament jurídic.  
Aquest decret està inclòs en el Pla normatiu de l'Administració de la Generalitat 2021.  
Per tot això, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Hisenda i Model Econòmic, amb la deliberació prèvia del Consell, en la reunió de 19 de febrer de 2021,  
  
  
DECRETE  
  
Article 1. Creació, adscripció i funcions de la Comissió Interdepartamental de Coordinació del Complex Logístic i Arxiu Intermedi de la Generalitat  
1. Es crea la Comissió Interdepartamental de Coordinació del Complex Logístic i Arxiu Intermedi de la Generalitat, adscrita a la conselleria competent en matèria de patrimoni, amb les funcions, composició i règim de funcionament establerts en aquest decret.  
2. D'acord amb les funcions assignades a la Direcció General del Sector Públic i Patrimoni en relació amb la gestió, organització, funcionament, control i supervisió del Complex Logístic i Arxiu Intermedi de la Generalitat, correspon a la Comissió Interdepartamental de Coordinació del Complex Logístic i Arxiu Intermedi de la Generalitat l'exercici de les funcions que a continuació s'indiquen:  
  
a) Emissió de les propostes que, si escau, sol·licite la Direcció General del Sector Públic i Patrimoni en relació amb les qüestions següents:  
1r. Optimització, redistribució i assignació d'espais i aplicació de models de gestió per a un millor funcionament del Complex Logístic i Arxiu Intermedi de la Generalitat.  
2n. Millora dels serveis generals, reforma o adequació dels immobles que conformen el Complex Logístic i d'Arxiu Intermedi de la Generalitat a Riba-roja de Túria i manteniment de les seues instal·lacions i dependències.  
3r. Elaboració de la proposta d'avantprojecte dels pressupostos que afecten els serveis comuns del Complex Logístic i d'Arxiu Intermedi de la Generalitat a Riba-roja de Túria.  
b) Estudi de la normativa i instruccions sobre organització i funcionament intern que se sotmeta a la Comissió en relació amb el Complex Logístic i d'Arxiu Intermedi de la Generalitat, i elevar propostes de resolució en relació amb el compliment d'aquesta normativa.  
  
c) Posada en comú de necessitats, suggeriments i propostes que eleven a aquesta els diferents departaments i entitats.  
d) Anàlisi de criteris per al desenvolupament, promoció i consolidació del Complex Logístic i Arxiu Intermedi de la Generalitat,  
e) Estudi de les qüestions plantejades pels diferents membres de la Comissió en relació amb el funcionament del Complex Logístic i Arxiu Intermedi de la Generalitat.  
f) I qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent, així com les que li encomane el Consell i les que li deleguen els òrgans amb competència en la matèria.  
  
Article 2. Composició de la Comissió Interdepartamental de Coordinació del Complex Logístic i Arxiu Intermedi de la Generalitat  
La composició de la Comissió Interdepartamental de Coordinació del Complex Logístic i Arxiu Intermedi de la Generalitat és la següent:  
  
1. Presidència: la persona titular de l'òrgan directiu competent en matèria patrimoni de la Generalitat, o persona en qui delegue.  
2. Vocals: les sotssecretàries i sotssecretaris de les conselleries o departaments que tinguen presència o siguen susceptibles de dipositar documentació en l'Arxiu Intermedi de la Generalitat, que podran delegar la seua assistència en les persones titulars de les secretaries generals administratives.  
3. Secretaria: la persona titular de la unitat administrativa a qui li corresponguen les facultats de direcció del Complex Logístic i Arxiu Intermedi de la Generalitat, o persona en qui delegue, i no tindrà vot en les sessions de la comissió. La persona responsable de la Secretaria de la Comissió Interdepartamental deixarà oportuna constància en l'acta del que es tracte en la reunió.  
4. No obstant el que es disposa en els apartats anteriors, la Presidència de la Comissió podrà convocar, perquè hi assistisca, amb veu però sense vot, per a un major coneixement dels temes a tractar i a fi de ser consultat, el personal responsable i tècnic en les matèries objecte de l'ordre del dia.  
  
Article 3. Funcionament de la Comissió Interdepartamental del Complex Logístic i Arxiu Intermedi de la Generalitat  
1. La Presidència de la Comissió convocarà les reunions i fixarà l'ordre del dia de les seues sessions, que estarà integrat pels assumptes proposats pels seus membres. La comissió es reunirà en sessió ordinària almenys dues vegades a l'any, i en sessió extraordinària sempre que la importància dels assumptes a tractar així ho requerisca, per decisió de la Presidència o quan ho sol·licite un terç dels seus membres.  
2. La convocatòria, el règim de les sessions, l'adopció d'acords i, en general, el funcionament intern de la comissió s'ajustaran al que es disposa amb caràcter bàsic per als òrgans col·legiats de les diferents administracions públiques i, supletòriament, al que es preveu per als òrgans col·legiats de l'Administració general de l'Estat en la llei reguladora de règim jurídic del sector públic.  
3. Sense perjudici del que es disposa en els apartats anteriors, la comissió podrà aprovar normes pròpies de funcionament intern.  
  
Article 4. Comissió Tècnica de Coordinació  
Per a un millor desenvolupament de les funcions atribuïdes, la Comissió comptarà amb el suport de la Comissió Tècnica de Coordinació, que té encomanades les funcions següents:  
1. Realitzar informes, estudis i propostes, tant en relació amb aquells temes sobre els quals haja sigut requerida per la Comissió Interdepartamental de Coordinació del Complex Logístic i Arxiu Intermedi de la Generalitat, com per pròpia iniciativa, en matèries relacionades amb les finalitats de la Comissió.  
2. Requerir a qualsevol dels departaments en què s'estructura el Consell, a través de qui els representen en la Comissió Tècnica, qualsevol informació complementària que puga ser necessària per a pronunciar-se sobre un determinat assumpte en l'àmbit de les funcions que té atribuïdes.  
3. Efectuar el seguiment dels acords i decisions preses per la Comissió Interdepartamental de Coordinació del Complex Logístic i Arxiu Intermedi de la Generalitat.  
4. Establir pautes, delimitar l'àmbit d'actuació i resoldre possibles incidències dels diferents grups de treball, en funció dels objectius marcats i dels criteris prèviament determinats per la Comissió Interdepartamental de Coordinació del Complex Logístic i Arxiu Intermedi de la Generalitat.  
5. Qualsevol altra que li encomane la Comissió Interdepartamental de Coordinació del Complex Logístic i Arxiu Intermedi de la Generalitat en relació amb les seues funcions.  
  
Article 5. Composició de la Comissió Tècnica de Coordinació  
1. La Comissió Tècnica de Coordinació estarà formada per:  
a) Presidència: la persona que ostente la direcció de servei del Complex Logístic i Arxiu Intermedi de la Generalitat a Riba-roja de Túria.  
  
b) Vicepresidència: la persona que ostente la direcció del Servei d'Arxius.  
c) Vocals, que tindran la procedència següent:  
1r. Els arxivers i arxiveres responsables dels arxius centrals de les conselleries, de Presidència i d'uns altres departaments de la Generalitat, o les persones designades en absència d'aquests per aquells departaments que no posseïsquen el personal tècnic apropiat format en arxivística.  
2n. El director o directora de l'Arxiu Històric de la Generalitat.  
3r. Dos membres seleccionats entre el personal tècnic que exercisca un lloc en l'òrgan competent en tecnologies de la informació i comunicació de la Generalitat, nomenats per la persona titular de la Direcció General de Tecnologies de la Informació i la Comunicació.  
  
4t. Les persones que exercisquen la secretaria general administrativa de cada conselleria, com a màxim òrgan de nivell administratiu de cadascuna d'aquestes.  
d) Secretaria: les funcions d'aquesta les realitzarà personal tècnic dins de l'Arxiu Intermedi de la Generalitat, nomenat per la persona que exercisca la Presidència de la Comissió.  
e) A més de les persones membres esmentades, podran assistir a aquesta comissió, amb veu però sense vot, i amb caràcter eventual, aquelles persones que presten serveis en l'Administració de la Generalitat o en entitats del seu sector públic quan, per la naturalesa d'aquestes entitats o pels coneixements i experiència professional de les persones, siguen expressament convidades per la Presidència per a participar en activitats relacionades amb l'objecte d'aquesta comissió, i es fixaran l'àmbit i el període en què prestaran la consulta o l'assessorament. L'elecció d'aquestes persones es realitzarà per qui ostente la Presidència de la Comissió Tècnica, a proposta d'almenys quatre vocals.  
  
2. La Comissió Tècnica podrà crear els grups de treball específics que considere necessaris per a l'estudi de les funcions que la Comissió Interdepartamental de Coordinació del Complex Logístic i Arxiu Intermedi de la Generalitat té encomanades. Els grups de treball podran estar assistits per persones expertes en la matèria objecte d'estudi, designades per la Comissió Tècnica.  
  
Article 6. Funcionament de la Comissió Tècnica  
1. La convocatòria, règim de les sessions i d'adopció d'acords i, en general, el funcionament d'aquesta comissió s'ajustaran al que s'estableix en la normativa vigent reguladora del règim jurídic dels òrgans col·legiats de les administracions públiques, indicat en l'article 3 d'aquest decret.  
2. La persona que exercisca la Presidència de la Comissió Tècnica podrà adoptar totes les decisions operatives que siguen necessàries per a agilitar i facilitar el funcionament d'aquesta i dels grups de treball que es constituïsquen.  
3. La Comissió Tècnica es reunirà, amb caràcter ordinari, dues vegades a l'any, i amb caràcter extraordinari, en els supòsits següents:  
a) Quan la Presidència ho estime necessari per a la realització d'informes i propostes que s'hagen d'elevar a la Comissió Interdepartamental de Coordinació del Complex Logístic i Arxiu Intermedi de la Generalitat  
b) Quan ho sol·licite qualsevol dels grups de treball que puguen constituir-se en el seu si.  
c) En tot cas, sempre que així ho requerisca la Comissió Interdepartamental de Coordinació del Complex Logístic i Arxiu Intermedi de la Generalitat  
  
  
DISPOSICIÓ ADDICIONAL  
  
Única. Incidència pressupostària  
L'aplicació i el desenvolupament d'aquest decret no podran tindre incidència en la dotació dels capítols de despesa del pressupost de la Generalitat i, en tot cas, hauran de ser atesos amb els mitjans personals i materials de la conselleria competent.  
  
  
DISPOSICIONS FINALS  
  
Primera. Desplegament normatiu  
Es faculta la persona titular de la conselleria competent en patrimoni per a desplegar aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de febrer de 2021  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI